-----------------------------------------------------------------------
  12. การควบคุมภายใน

  -----------------------------------------------------------------------

ระบบการควบคุมภายในของบริษัทฯ ทั้ง 5 ด้าน โดยสรุปเป็นดังนี้

1. องค์กรและสภาพแวดล้อม ( Organizational Control and Environment Measure)

บริษัทฯ
ได้ปรับโครงสร้างองค์กรให้มีความยืดหยุ่นเหมาะสมและภายใต้สภาพแวดล้อมที่ดีเพื่อให้การปฏิบัติงานเกิดประสิทธิผลในภาวะเศรษฐกิจตกต่ำที่เป็นอยู่
กล่าวคือ บริษัทฯได้ปรับเปลี่ยนเป้าหมายกลยุทธ์และงบประมาณที่จำกัด
ให้สอดคล้องกับแผนธุรกิจโดยคำนึงถึงปัจจัยทั้งภายในและภายนอกที่เปลี่ยนแปลงตลอดเวลา
และให้มีผู้ดูแลรับผิดชอบงานปฎิบัติงานตามนโยบายและมีระเบียบวิธีการปฏิบัติงานที่เป็นลายลักษณ์อักษรไม่ว่าจะเป็นธุรกรรมด้านการเงิน
การจัดซื้อ หรือการบริหารโดยทั่วไป นอกจากนั้น
กำหนดให้มีบทลงโทษกรณีที่พนักงานทุกระดับชั้นมีการฝ่าฝืนอันนำไปสู่การเกิดความขัดแย้งทางผลประโยชน์อย่างชัดเจน
เพื่อให้เกิดความเป็นธรรมต่อลูกค้าและผู้ถือหุ้น

2. การบริหารความเสี่ยง (Risk Management Measure)

บริษัทฯได้ประเมินปัจจัยที่อาจก่อให้ความเสี่ยงและหาแนวทางวิธีการป้องกัน แก้ไข
เพื่อควบคุมและลดความเสี่ยงที่อาจจะเกิดขึ้น
และกำหนดให้มีมาตรการในการติดตามเหตุการณ์ที่เป็นสาเหตุของปัจจัยความเสี่ยง
มีระยะเวลาในการติดตามผลเป็นระยะๆ โดยหน่วยงานตรวจสอบภายใน
และรายงานผลการประเมินต่อผู้บริหารและคณะกรรมการตรวจสอบต่อไป ในช่วงรอบปีบัญชีที่ผ่านมา
บริษัทฯได้ให้ความสำคัญมากยิ่งขึ้นกับรายการสินค้าคงเหลือโดยกำชับให้ผู้เกี่ยวข้องทุกฝ่ายช่วยกำกับดูแลอย่างใกล้ชิดและร่วมกันปรับปรุงแก้ไขการควบคุมสินค้าคงเหลือให้มีประสิทธิภาพมากยิ่งขึ้นตามคำแนะนำของผู้สอบบัญชี
เพื่อนำไปสู่การป้องกัน แก้ไข เพื่อควบคุมและลดความเสี่ยงที่อาจจะเกิดขึ้นได้

3. การควบคุมการปฏิบัติงานของฝ่ายบริหาร (Management Control Activities)

บริษัทฯ มีการควบคุมในส่วนนี้อย่างเพียงพอและเหมาะสม โดยกำหนดอำนาจ
และระดับการอนุมัติรายการของฝ่ายบริหารในแต่ละระดับอย่างเหมาะสม และเป็นลายลักษณ์อักษร
มีการแบ่งแยกหน้าที่ตามความเหมาะสม
เพื่อลดเหตุอันอาจนำไปสู่การขัดแย้งทางผลประโยชน์และก่อให้เกิดความไม่เป็นธรรมต่อผู้ถือหุ้น
ในกรณีบริษัทฯทำธุรกรรมอันเข้าข่ายการทำรายการที่เกี่ยวโยงกันตามเกณฑ์ระเบียบและข้อบังคับของตลาดหลักทรัพย์และคณะกรรมการกำกับหลักทรัพย์และตลาดหลักทรัพย์
การพิจารณาอนุมัติดังกล่าวจะกระทำโดยคณะกรรมการที่ไม่มีส่วนได้เสียในธุรกรรมนั้น
โดยบริษัทฯคำนึงถึงประโยชน์สูงสุดของบริษัทและผู้ถือหุ้น

4. ระบบสารสนเทศและการสื่อสารข้อมูล (Information and Communication Measure)

บริษัทฯ
ได้พัฒนาการจัดการด้านระบบสารสนเทศโดยนำระบบโปรแกรมใหม่ที่มีประสิทธิภาพเพียงพอในการรองรับปริมาณข้อมูลได้มากขึ้นต่อไปในอนาคต
และช่วยสนับสนุนการปฏิบัติงานของพนักงานและประกอบการตัดสินใจของผู้บริหารให้สามารถสื่อสารและเชื่อมโยงข้อมูลอย่างครบถ้วนถูกต้องเป็นหมวดหมู่
ถูกต้อง และเพิ่มความน่าเชื่อถือให้แก่รายงานทางการเงิน และข้อมูลที่ออกจากบริษัทฯ
ในช่วงรอบปีบัญชีที่ผ่านมา
บริษัทได้แก้ไขข้อบกพร่องเล็กน้อยตามคำแนะนำของผู้สอบบัญชีในเรื่องเอกสารบันทึกการโอนสินค้าสำเร็จรูปจากโรงงานมายังที่เก็บสินค้า

5. ระบบการติดตาม (Monitoring)

บริษัทฯ มีการติดตามระบบการควบคุมภายในตามระยะเวลาที่เหมาะสม
และประเมินประสิทธิภาพและประสิทธิผลของการปฏิบัติงานให้เป็นไปตามระบบการควบคุมภายในที่มีอยู่
อันเป็นส่วนหนึ่งของกระบวนการปฏิบัติงานของฝ่ายบริหาร
นอกจากนี้บริษัทได้มีการติดตามผลปรับปรุงแก้ไขตามคำแนะนำของผู้สอบบัญชี กรณีพบข้อควรปรับปรุง
บริษัทฯได้กำหนดวิธีปฏิบัติและติดตามปัญหาที่เกิดขึ้นว่าได้รับการปรับปรุง
แก้ไขให้สอดคล้องกับสถานการณ์ที่เปลี่ยนแปลงไปด้วย

คณะกรรมการตรวจสอบได้ปฏิบัติงานตามหน้าที่
และความรับผิดชอบตามที่ได้รับมอบหมายด้วยความเป็นอิสระอย่างเพียงพอและได้รับความร่วมมือด้วยดีจากทุกฝ่าย
อีกทั้งได้ให้ความเห็นและข้อเสนอแนะตามสมควรต่อบริษัท เพื่อให้เป็นไปตามกฎหมาย ระเบียบ
และข้อบังคับที่เกี่ยวข้อง ในรอบปีบัญชีที่ผ่านมา ไม่พบสิ่งผิดปกติหรือข้อบกพร่องอย่างมีนัยสำคัญ